Brian Mikkelsen (KF), 2009-12-03:
Forslaget er stort set identisk med det beslutningsforslag, B 141, der blev behandlet og forkastet i foråret.
Som jeg sagde under førstebehandlingen dengang, kan man jo vanskeligt være uenig med forslagsstillerne i, at det er afgørende at sætte ind med en massiv, målrettet og bredspektret indsats for at dæmme op for bande- og rockerkriminaliteten.
Man kan også vanskeligt være uenig i intentionerne bag beslutningsforslaget, nemlig at alle relevante aktører skal inddrages, og at indsatsen skal bygges på en bred vifte af tiltag, som skal øge trygheden, og som skal sikre de nødvendige politiressourcer, forebygge rekrutteringen til banderne, støtte vidnerne og mindske mængden af våben.
Det er jo lige præcis på disse indsatsområder regeringen har sat massivt ind det sidste års tid.
Når man læser beslutningsforslaget, kan man næsten få det indtryk, at forslagsstillerne sådan har krydset af, hvad regeringen har gjort inden for det sidste år, og så har de sagt, at det skal være den samlede helhedsplan.
Lige præcis de ting, som der bliver lagt op til, er jo tiltag, som vi har grebet fat i fra regeringens side – proaktivt, offensivt, stærkt, meget koncentreret.
På den korte bane handler det om at sikre en massiv politiindsats for at få fod på den aktuelle konflikt.
Og det kan vel ikke vække opsigt, når jeg siger, at det, som politiet er i gang med nu, er en helt ekstraordinær, intensiv politiindsats.
Det vil jeg vende tilbage til om lidt.
På den lange bane handler det om at sikre en så tidlig og effektiv forebyggende indsats som muligt for at bryde fødekæden til banderne.
Det siger sådan set sig selv, men i virkelighedens verden er det jo en stor, kompleks udfordring.
Som jeg vil komme tilbage til, har regeringen – for øvrigt sammen med Dansk Folkeparti under finanslovforhandlingerne og i forlængelse af satspuljeaftalen sammen med en bred vifte af Folketingets partier – jo fået vedtaget et samlet udspil til en markant styrket indsats mod ungdomskriminaliteten.
Der er altså ikke sådan en mirakelkur til at få bugt med problemerne med bande- og rockerkriminaliteten.
Som vi også har set i andre lande, findes der ikke nogen sådan enkelte snuptagsløsninger, desværre.
Men jeg har stor tiltro til, at de historisk mange tiltag, som regeringen har vedtaget og gennemført sammen med Dansk Folkeparti, nok skal virke.
Jeg vil nu komme nærmere ind på de tiltag, som den foreslåede handlingsplan ifølge forslagsstillerne vil skulle indeholde.
Det første, der springer i øjnene, er nogle sådan, hvad skal man sige, lidt diffuse formuleringer om, at der skal tilføres de nødvendige politiressourcer.
I sagens natur har sikkerheden og trygheden i de områder, der har været berørt af bandekonflikten, været en af vores absolutte topprioriteter det sidste år.
Jeg havde også lejlighed til i salen her for et par uger siden at fortælle om bandeindsatsen, og at vi allerede sidste efterår aftalte med Rigspolitiet og Københavns Politi, at politiindsatsen skulle intensiveres.
Hovedelementerne i den intensiverede indsats er massiv polititilstedeværelse i de berørte områder, omfattende visitationer af personer og biler, intensiv og målrettet efterforskning mod bandemedlemmer og rockere og systematiske ransagninger efter ulovlige våben og narko.
Denne intensivering af politiindsatsen blev så fulgt op af finanslovaftalen for 2009, der sikrer en yderligere styrkelse af indsatsen med 300 ekstra politifolk, etablering af særlige bandeenheder i de berørte kredse, ekstra midler til merarbejde i forbindelse med den intensiverede indsats.
Derfor holdt jeg i oktober et møde med Rigspolitichefen, hvor han præsenterede mig for sin plan for, hvordan politiet kan gøre endnu mere for at få fod på situationen.
Rigspolitichefens plan indeholder som bekendt oprettelse af en såkaldt tværgående task force, der skal styrke den fremadrettede efterforskning mod bandemedlemmerne og rockerne.
Taskforcen skal samarbejde tæt med landets politikredse og Rigspolitiets Nationale Efterforskningscenter, og der skal indgå medarbejdere fra SØK og SKAT i taskforcen, som i øvrigt også støttes af PET.
Den bagudrettede efterforskning af de mange skudepisoder har lagt beslag på så mange af politiets ressourcer, at der ikke har været tilstrækkelige kræfter til den fremadrettede efterforskning, som skal forhindre nye skudepisoder.
Derfor er jeg meget tilfreds med, at politiet nu har optrappet den intensive indsats for at komme på forkant med bandeopgøret.
I den sammenhæng skal det også nævnes, at der i finanslovaftalen for 2010 er afsat 80 mio. kr. til bl.a. udbetaling af overarbejde i forbindelse med politiets intensive bandeindsats.
Et andet element, der ifølge beslutningsforslaget vil skulle være indeholdt i den foreslåede handlingsplan, er indsatsen for at forebygge, at unge kommer ind i kriminalitet.
Det siger sig selv, at en intensiv politiindsats naturligvis ikke kan stå alene.
Fødekæden til banderne skal brydes med en effektiv forebyggende indsats.
Grundlæggende er problemerne med utilpassede unge jo først og fremmest symptomer på komplekse sociale, psykologiske og integrationsmæssige problemer, og det er ingen hemmelighed, at det er her, den helt store udfordring ligger i de kommende år.
Det er også baggrunden for, at jeg sammen med social- og indenrigsministeren fremlagde det største samlede initiativ til bekæmpelse af ungdomskriminalitet i nyere tid.
Med det udspil tager vi et meget vigtigt skridt i bekæmpelsen af bandekriminaliteten, og udspillet ligger således i direkte forlængelse af de mere akutte tiltag på den korte bane.
Med aftalen om finansloven for 2010 er der afsat over 700 mio. kr. frem til 2013 til denne markant styrkede indsats mod ungdomskriminalitet.
Den foreslåede nationale handlingsplan skulle ifølge forslagsstillerne også indeholde tiltag for at begrænse efterspørgslen efter de kriminelles varer.
Det er en utrolig vigtig indsats, at vi får forebygget narkotikamisbruget, ikke kun som et redskab imod den organiserede kriminalitet, men også for at forebygge de massive sociale, psykologiske og sundhedsmæssige skadevirkninger, der er af narkomisbrug.
Jeg synes dog, at det er vigtigt at understrege her, at den aktuelle bande- og rockerkonflikt jo udspringer af mange forskellige konflikter og ikke kun er en narkokonflikt.
Det er et kompliceret mønster, som indgår i de relationer og de konflikter, der er bander og rockere imellem.
Samtidig er det politiets vurdering, at de enkelte gruppers æresbegreber, selvforståelse og gruppekultur bidrager til en selvstændig optrapning og fortsættelse af konflikten med nye konfrontationer til følge.
For mig er det afgørende, at der gås efter pengene, efter statussymbolerne, og jeg er derfor også meget tilfreds med, at SKAT's enhed for økonomisk kriminalitet med finanslovaftalen for 2010 tilføres i alt 40 årsværk til arbejdet med den såkaldte Al Capone-model, ligesom der afsættes 5 mio. kr. til politiets rolle i dette arbejde.
Det siger også sig selv, at antallet af våben i bande- og rockermiljøet skal begrænses mest muligt, som det anføres i beslutningsforslaget.
Alene i andet og tredje kvartal i år beslaglagde politiet 650 skydevåben, hvoraf 40 med sikkerhed kom fra personer med tilknytning til bande- og rockermiljøet.
Der blev i samme periode foretaget over 3.000 visitationer.
Det har været et særdeles effektivt redskab i indsatsen for at få bande- og rockermedlemmerne væk fra gaden og i fængsel.
Derfor er det nok ikke realistisk, at sådanne frit lejde-aktioner, som foreslås med beslutningsforslaget, i sig selv vil formindske antallet af våben i bande- og rockermiljøet.
Noget andet er, at frit lejde-aktioner gennemført med passende mellemrum kan være et godt middel i forhold til generelt at begrænse antallet af ulovlige våben i samfundet.
Vi gennemførte da også i foråret en stor frit lejde-aktion.
Det siger også sig selv, at regeringen ikke vil tøve, hvis der viser sig behov for nye initiativer.
I den sammenhæng er det naturligvis vigtigt, at vi tilvejebringer det fornødne videngrundlag til hele tiden at målrette indsatsen så effektivt som muligt.
Derfor er der også med den seneste finanslovaftale afsat 3 mio. kr. til et nyt forskningsprojekt, som skal belyse grundlaget for rekruttering af børn og unge til banderne.
Indsatsen fremover vil spænde over en bred vifte af indsatser fordelt på en række forskellige myndighedsområder.
En så massiv og bredt favnende indsats stiller naturligvis også krav til koordinering og opfølgning.
Det er også baggrunden for beslutningen om at nedsætte et tværministerielt udvalg, som løbende skal følge op på bandeindsatsen.
Samtidig bliver der nedsat en politisk følgegruppe, som skal mødes regelmæssigt og orienteres om indsatsen.
Som et yderligere tiltag for at fastholde overblikket og sikre opfølgningen på de mange forskellige initiativer, der er sat i gang, vil der endvidere i foråret 2010 blive fremlagt en samlet status, der følger op på indsatsen mod bande- og rockerkriminalitet.
Regeringen vil også fortsætte med at lytte til aktørerne ude i virkeligheden for hele tiden at sikre, at vi har de nødvendige redskaber og midler til at handle over for de konkrete problemer på gaden.
Derfor vil jeg også invitere de relevante aktører til en stor konference i starten af det nye år om, hvordan vi får brudt fødekæden til banderne. Som jeg her har beskrevet, har regeringen taget en stribe helt konkrete initiativer på de områder, som den foreslåede nationale handlingsplan ifølge forslagsstillerne vil skulle dække.
Der vil blive fulgt op på de mange initiativer med en samlet status for bandeindsatsen i foråret 2010.
Ud over blot at beskrive det, vi allerede gør, kan jeg derfor ikke se, hvad en ny national handlingsplan skulle bidrage med af reel merværdi, og derfor ville et ressourcekrævende arbejde med en national handlingsplan efter min opfattelse også være at spole tiden tilbage og starte forfra.
Tiden er altså til handling nu og ikke til flere handlingsplaner.
Nu skal de mange aktører have ro til at løse problemerne i virkelighedens verden, og derfor kan regeringen ikke støtte beslutningsforslaget.
Vi gør noget ved rekrutteringen med det kriminalpræventive arbejde, som vi alle sammen har et ansvar for der ikke er gjort noget ved tidligere, også mit eget parti, også min egen regering.
Det er først nu, at der for alvor bliver taget fat med en national handlingsplan på det område.
Der har været massevis af spredte initiativer i kommunerne – velmente, idealistiske forslag.
Min regering og andre regeringer er også kommet med en hel del forslag, men der har ikke været et så gennemkoordineret forslag til bekæmpelse af rekrutteringen til de kriminelle organisationer som det, vi har fået præsenteret og vedtaget her i november måned. Med hensyn til handlingsplaner synes jeg, at det på mange områder kun er godt med handlingsplaner, men her er der ikke brug for yderligere handlingsplaner, for vi har handlingsplaner.
Politiet har handlingsplaner, vi har handlingsplaner for det kriminalpræventive arbejde, vi har en målrettet indsats, vi reagerer, hver eneste gang der er en udfordring, og vi gør det proaktivt.
Derfor er der altså ikke brug for en ny plan oven i de planer, vi har i forvejen.
Det vil sande det til, og det vil bureaukratisere det, og det vil få det hele til at størkne i stedet for at få tingene til at ske.